ועדת החינוך, התרבות והספורט, כנסת 17, פרוטוקול מספר 184, 2007-04-25 11:00

מיכאל מלכיאור: אני מתכבד לפתוח את ישיבת הוועדה.

מיכאל מלכיאור: על סדר היום תקנות הנהיגה הספורטיבית (תנאים להכרה בהתאחדות), התשס"ז-2007.

מיכאל מלכיאור: אנחנו שמחים לדעת שיש כבר חתימת שר חדש וחשוב בישראל.

מיכאל מלכיאור: השר מג'דאלה כבר חתם על הכללים, כאשר בישיבה האחרונה לא היה אף אחד שהיה מוכן לחתום עליהם, לא היה בעל בית.

מיכאל מלכיאור: נכנסנו כמעט למשבר חוקתי במדינת ישראל על החלל השלטוני שנוצר פה.

מיכאל מלכיאור: אני שמח שאנחנו יכולים להתעלם מהאפיזודה שהיתה, ולהתקדם כך שנוכל לאשר פה אחד בישיבה הנוכחית את התקנות.

מיכאל מלכיאור: כל שאר חברי הכנסת שהשתתפו בדיונים הקודמים כנראה סומכים עלינו שאנחנו נעשה את מלאכתנו נאמנה, ואכן כך נעשה.

מיכאל מלכיאור: למעשה, אנחנו כבר עשינו את העבודה.

מירב ישראלי: אני מזכירה שהיתה ישיבה על טיוטת התקנות.

מירב ישראלי: עברתי על זה ואני רואה שכל ההערות שהושמעו בישיבה אכן הוכנסו לנוסח התקנות.

מירב ישראלי: מכיוון שבכל זאת יכול להיות שיש פה גורמים שלא היו בישיבה הקודמת, אני מציעה שאנחנו נקריא מהר את התקנות, ואם יהיו הערות נוספות נשמע אותן.

מיכאל מלכיאור: האם יש פה גורמים שלא היו בישיבה הקודמת?

ברוך שליט: היינו בישיבה הקודמת, אבל יש לי הערה שאולי נובעת מחוסר הבנה.

מיכאל מלכיאור: אנחנו נקריא את התקנות במהירות, ומי שיש לו הערות יסמן לי שהוא רוצה להעיר, ואנחנו נדון בהערות.

מירב ישראלי: ( קוראת את תקנה 1 – תנאים להכרה בהתאחדות בתקנות הנהיגה הספורטיבית (תנאים להכרה בהתאחדות), התשס"ז-2007.

מירב ישראלי: )

ברוך שליט: רציתי להעיר הערה בסעיף הזה לגבי המילים: "מייצג את מרבית העוסקים הפעילים בתחום של ענף הנהיגה".

ברוך שליט: אצלי זה ענף, זה סוג מסוים.

ברוך שליט: נניח והיא מייצגת ענפים, האם אנחנו הולכים להקים 20,000 התאחדויות, או שמא אנחנו רוצים לגבש תחת גג אחד התאחדות אפילו אחת בעתיד?

ברוך שליט: בואו נאמר שאני יכול להציג שאני מייצג מספר ענפים בנושא הזה, האם לא כדאי לרשום פה ענפים?

מירב ישראלי: אנחנו יכולים לדבוק בנוסח החוק, והדס תגיד לי האם זה מקובל.

מירב ישראלי: בסעיף 4(א) בחוק בהסמכה נאמר כי השר רשאי להכיר בתאגיד שלא למטרות רווח כהתאחדות המרכזת ומייצגת תחום אחד או יותר בענף הנהיגה הספורטיבית.

מירב ישראלי: זאת אומרת, ענף הנהיגה הספורטיבית הוא כל הנהיגה הספורטיבית.

הדס פרבר: פקודת הפרשנות - לשון יחיד זה גם לשון רבים.

הדס פרבר: אם יגיע תאגיד שירכז כמה ענפים, לא נפסול - - -

מירב ישראלי: לא, אני אומרת משהו אחר.

הדס פרבר: אני חושבת שהמשפט מסורבל.

מירב ישראלי: לא, הוא צודק במובן שצריך להתאים את התקנות לחוק, ואנחנו אולי פספסנו את זה.

מירב ישראלי: החוק לא משתמש בענף נהיגה ספורטיבית, אלא הוא משתמש במילה תחום נהיגה ספורטיבית.

מירב ישראלי: אני חושבת שצריך להתאים.

מירב ישראלי: אפשר לכתוב: תחום.

הדס פרבר: שימי לב - תחום אחד או יותר בענף הנהיגה הספורטיבית.

ברוך שליט: הענף הוא הנהיגה הספורטיבית, ויש בו מספר תחומים.

ברוך שליט: לכן אני חושב שצריך לכתוב: היא מייצגת את מרבית העוסקים הפעילים בתחום או תחומים של ענף הנהיגה הספורטיבית.

שוקי דקל: יש כמה ענפים.

ברוך שליט: בתוך ענף ספורט המוטורי יש מספר תחומים.

מירב ישראלי: מה שהתקנות אומרות זה מה שקבוע בחוק.

מירב ישראלי: אנחנו לא יכולים בתקנות ל - - -

מיכאל מלכיאור: אני רוצה להבין אילו תחומים יש?

ברוך שליט: לדוגמה, מרוצי ראלי, מרוצי דראג, מרוצי ספרינט.

מיכאל מלכיאור: אבל, כולם אותו הדבר.

ברוך שליט: לא, כל אחד זה תחום בתוך ענף הספורט המוטורי.

מיכאל מלכיאור: אני מבין שכל אחד זה בתוך הענף, אבל אפשר לראות את כולם כתחום אחד.

ברוך שליט: לא.

מיכאל מלכיאור: למה לא?

שוקי דקל: מה שאתה אומר זה סוגי תחרויות.

מיכאל מלכיאור: נכון, זה לא תחומים שונים.

מיכאל מלכיאור: באתלטיקה למשל, יש ריצה ויש זריקה.

מירב ישראלי: צריך לחזור רק על האחד או יותר - זאת הכוונה.

הדס פרבר: לא, לדעתי יש פה חוסר הבנה.

הדס פרבר: סעיף 4 אומר שהתאחדות מייצגת תחום או תחומים של ענף נהיגה ספורטיבית.

מירב ישראלי: אחד או יותר.

הדס פרבר: נכון.

הדס פרבר: תקנה 1 עוסקת במה המשמעות של "המייצגת".

הדס פרבר: כלומר, הוא מייצג את מרבית העוסקים הפעילים באותו תחום.

הדס פרבר: הוא יכול לקבל הכרה על כמה תחומים, אבל מתי הוא מוגדר כמייצג?

הדס פרבר: כאשר הוא מייצג את מרבית העוסקים הפעילים.

הדס פרבר: כלומר, תקנה 1 פורטת לפרטים, או מסבירה מה זה יציגות לפי סעיף 4.

הדס פרבר: לכן, סעיף 4 ותקנה 1 עוסקים בשני דברים שונים, ולכן הנוסח לא צריך להיות זהה.

הדס פרבר: אם תבוא השאלה האם תבוא התאחדות שיש לה כמה תחומים - - -

מיכאל מלכיאור: האם יכול לבוא שניים?

הדס פרבר: יכול לבוא שניים או כמה, בתנאי שבכל אחד מהתחומים הוא מייצג את מרבית העוסקים הפעילים בענף.

הדס פרבר: כלומר, יכולה להיות התאחדות שמייצגת שלושה תחומים ולא מייצגת עשרה.

מיכאל מלכיאור: האם זאת הכוונה שאנחנו רוצים שיהיו כמה?

מירב ישראלי: כן.

לירון גולדנברג: ישנה עוד הערה.

לירון גולדנברג: בהמשך הסעיף כתוב: "שלגביו מתבקשת ההכרה ובשל גודלו והיקף פעילותו, שונותו מתחומים אחרים", ולכן זה תחום.

יהודית גידלי: לא יכולות להיות שתי התאחדויות באותו ענף.

מירב ישראלי: לא, זה בדיוק מה שהם חוששים ממנו.

מירב ישראלי: משתמשים במילה "ענף" לענף הנהיגה הספורטיבית.

מיכאל מלכיאור: זוהי השפה.

מיכאל מלכיאור: היה אפשר גם להשתמש במילה תחום במקום ענף, וענף במקום תחום.

מיכאל מלכיאור: זה מה שמבלבל אותנו פה.

מיכאל מלכיאור: בואו נגיד את התיקון שמוצע עכשיו: הוא מייצג את מרבית העוסקים הפעילים בתחום אחד או יותר של ענף הנהיגה הספורטיבית.

מירב ישראלי: שלגביו מתבקשת ההכרה.

ברוך שליט: יספק אותי.

לירון גולדנברג: המשך הסעיף מדבר על שונותו מתחומים אחרים, למה לרשום אחד או יותר?

מירב ישראלי: אני מבינה את השאלה.

מירב ישראלי: השאלה היא, האם התאחדות תצטרך להגיש כמה בקשות לגבי כל תחום שהיא מבקשת?

מירב ישראלי: זאת אומרת, האם בבקשה שהיא תגיש היא תגיד שהיא רוצה לייצג את תחום האופנועים, הזה והזה - בקשה אחת?

מירב ישראלי: אם אתם רוצים לאפשר לה להגיש בקשה אחת - - -

הדס פרבר: לא, אין צורך.

הדס פרבר: זה לא משנה אם היא תגיש טופס אחד או חמישה טפסים.

מיכאל מלכיאור: האם יש ענפים אחרים שיש כמה התאחדויות בתוך אותו ענף?

קריאות: לא.

מיכאל מלכיאור: אז זה בעיה בניסוח החוק.

מיכאל מלכיאור: הייתם צריכים לחשוב על זה כשהצעתם את החוק.

מירב ישראלי: אם אני זוכרת נכון, כן אמרו בדיונים שיכול מאוד להיות שחלק מהמועדונים שהם נפרדים יהפכו להתאחדויות נפרדות.

ברוך שליט: כבר היום יש נטייה להפרדה לכל הפחות של שתיים או שלוש התאחדויות, כשאחת זה אופנועים, ואחת זה מכוניות והשלישית זה אולי קארטינג.

ברוך שליט: אני לא יודע - אולי יהיו עוד הפרדות נוספות.

מיכאל מלכיאור: אני עדיין לא מבין למה אי אפשר לכתוב: תחום אחד או יותר?

מירב ישראלי: אולי נכתוב: ומייצג את מרבית העוסקים הפעילים בתחום או בתחומים של ענף הנהיגה הספורטיבית שלגביהם הוא מבקש הכרה.

מירב ישראלי: כלומר, התאגיד מבקש הכרה לגבי תחום או תחומים.

הדס פרבר: אבל, הוא מבקש הכרה בכל תחום בנפרד.

הדס פרבר: הוא יכול להגיש בקשה לשלושה תחומים, ולקבל אישור רק על השניים, כי בשלישי הוא לא מייצג את מרבית.

הדס פרבר: פה הוא צריך להוכיח מה הוא עושה בתוך התחום הספציפי, ולכן הניסוח הזה הוא נכון.

מירב ישראלי: את אומרת שגם אם גוף יגיש לכם בקשה להכרה בשלושה תחומים, יכול להיות שאתם תכירו בו רק לצורך שניים.

הדס פרבר: כן, כי עובדתית הוא לא עונה על התנאים של התקנה השלישית.

מיכאל מלכיאור: צריך להכניס גם את לשון הרבים פה.

מיכאל מלכיאור: כלומר, בכל תחום מתחומי ענף הנהיגה הספורטיבית.

מיכאל מלכיאור: זה עונה גם על מה שאת אומרת, כי אז בכל תחום הוא צריך להביא רוב.

מירב ישראלי: אני חושבת שזה נותן מענה.

מירב ישראלי: ההצעה היא: הוא מייצג את מרבית העוסקים הפעילים בכל תחום של ענף הנהיגה הספורטיבית שלגביו הוא מבקש הכרה – ואז זה פותר גם את הבעיה של המשך המשפט.

מיכאל מלכיאור: בסדר, כל תחום מתחומי ענף הנהיגה הספורטיבית.

מירב ישראלי: ( קוראת את תקנה 1(2),(3),(4),(5).

מירב ישראלי: ) אני מזכירה שבתקנה (1)(4) היה משאבים אחרים, וזה ירד – לא ידענו מה זה.

ברוך שליט: לגבי תקנה 1(5) - בפעם הקודמת העלאנו נקודה שהיות ואנחנו מקימים רק את ההתאחדות אז לא במיידית תהיה יכולת כלכלית, ולכן צריך לתת איזשהו פרק של זמן.

ברוך שליט: אני רואה שלא נגעו בזה.

הדס פרבר: שים לב לתקנה 2(4) - הערכה.

הדס פרבר: יש טעות במספור.

ברוך שליט: ניתן להראות יכולת כלכלית לאחר שמקימים גוף אחד או מספר גופים, ואז אתה יכול להגיד שהיכולת היא מדמי חבר.

לירון גולדנברג: אבל, עד אז יש הערכה כספית.

לירון גולדנברג: ב-2(4) אתה צריך להוכיח הערכה כספית.

לירון גולדנברג: לא אומרים לך לתת את חשבון הבנק, אלא הערכה.

הדס פרבר: אתה צריך להראות משהו, אתה לא חייב להראות שיש לך כסף.

מיכאל מלכיאור: ב-(5) כתוב שאתה בעל יכולת לממן, לא כתוב שאתה צריך שיהיה לך את הכסף בבנק כדי שתהיה בעל יכולת לממן.

ברוך שליט: מספיק שתהיה הערכה כספית ליכולת שלי.

מיכאל מלכיאור: נכון.

מירב ישראלי: זה חוזר על מילות החוק, ולכן אנחנו כבר אמרנו בפעם הקודמת שאנחנו יכולים לשנות.

ברוך שליט: הבנתי, קיבלתי.

מירב ישראלי: ( קוראת את תקנה 2(1),(2),(3),(4),(5),(6),(7),(8), ואת תקנה 3).

מיכאל מלכיאור: האם את תקנה 2(6) לא צריך גם לתקן?

מיכאל מלכיאור: גם פה אפשר להגיד: בכל תחום מתחומי הנהיגה הספורטיבית.

מירב ישראלי: בסדר.

מירב ישראלי: " סעיף 4 – תחילה, תחילתן של תקנות אלה ביום כ"ה באדר התשס"ז ( 15 במרס 2007).

מירב ישראלי: " האם אתם מחילים את זה אחורנית?

הדס פרבר: לא, אין סיבה.

מירב ישראלי: זה יהיה פשוט ביום פרסומן, אפשר למחוק את זה.

מירב ישראלי: האם אתם רוצים שבועיים או פרק זמן אחר?

הדס פרבר: האמת היא שתכננו לעשות את זה כן רטרואקטיבית מהיום כדי שנוכל פשוט להעלות את זה לאתר האינטרנט ולבקש מאנשים להתחיל להגיש את הבקשות לפני הפרסום.

מירב ישראלי: זה קצת בעייתי לפני הפרסום.

לירון גולדנברג: ביום פרסומן זה בסדר.

מירב ישראלי: צריך שזה יהיה כמו שצריך, השר צריך לחתום על זה.

מירב ישראלי: תוספת (תקנה 2) - זה הטופס.

מירב ישראלי: זה תואם בעיקרון את התקנות, והוכנסו התיקונים שביקשנו בפעם הקודמת.

מירב ישראלי: ב-ג(15) יש תיקון מילולי, איך אתם רוצים לנסח את זה?

הדס פרבר: ...

הדס פרבר: עליו מופקדת ההתאחדות, והצהרה שאינו.

הדס פרבר: ..

מירב ישראלי: האם אתם רוצים הצהרה חתומה על ידיו?

מירב ישראלי: זה מה ששאלתי בפעם הקודמת.

מירב ישראלי: מורשי החתימה חותמים פה על התוספת שכאילו מאשרת שאין לו ניגוד עניינים.

מירב ישראלי: השאלה היא האם אנחנו דורשים גם הצהרה אישית שלו שאין לו ניגוד עניינים בשלב הזה?

הדס פרבר: מה שבעיקר צריך הוא איזשהו פירוט, ואולי אפילו לא צריך פירוט.

הדס פרבר: כלומר, צריך שהם יהיו מודעים לכך שצריכים לשלוח מישהו שאין לו בעיה של ניגוד עניינים.

הדס פרבר: אם כן תהיה לו או לא תהיה לו, זוהי בדיקה שהיא חייבת להיעשות מאוחר יותר כשנדע מי הוא הנציג עם כל הפרטים הרלוונטיים.

מירב ישראלי: האם אתם תעשו בדיקה?

הדס פרבר: בוודאי שנעשה בדיקה.

מירב ישראלי: אתם צריכים איזשהי הצהרה.

הדס פרבר: כן, אבל לא בשלב הזה.

מירב ישראלי: בסדר.

הדס פרבר: יכול להיות אפילו שלא צריך להכניס את עניין ניגוד העניינים.

מירב ישראלי: אני חושבת שכן צריך, כי את מגבה פה את התקנות בעיקרון.

הדס פרבר: כן, אבל זוהי הצהרה שהיא חסרת משמעות לחלוטין, כי ניגוד אינטרסים זה עניין משפטי מובהק.

לירון גולדנברג: הוא הרי לא יתמנה לוועדה בלי הצהרה על ניגוד עניינים, כמו בכל דבר אחר.

מירב ישראלי: לכן אני אומרת.

הדס פרבר: גם שם הנציג לא יפסול את ההכרה בהתאחדות.

הדס פרבר: כלומר, אם יבוא מישהו ויגיד שיש פה ניגוד עניינים, הם יצטרכו פשוט להביא מישהו אחר.

הדס פרבר: אני לא הייתי בכלל נכנסת לזה, אני הייתי אומרת שיפרט קורות חיים של הנציג ואנחנו נחליט אם יש ניגוד עניינים או לא.

הדס פרבר: זה נראה לי יותר הגיוני.

מירב ישראלי: למה שהם לא יצהירו שהם בודקים שאין לו ניגוד עניינים?

הדס פרבר: כין אין שום משמעות להצהרה.

הדס פרבר: עם כל הכבוד, הם לא יגידו לנו אם יש ניגוד עניינים או לא.

הדס פרבר: הם רק צריכים לדעת שברור להם.

מירב ישראלי: איך ברור להם, הם לא מצהירים את זה בשום מקום?

מיכאל מלכיאור: מה איכפת לך שזה יהיה כתוב?

הדס פרבר: לא איכפת לי שזה יהיה כתוב, אני רק מחפשת את הניסוח הנכון וזה הדבר היחיד שמציק לי.

הדס פרבר: הם לא תחליף לבדיקה שלנו.

מירב ישראלי: זה ברור, לכן חשבנו שאולי צריך להוסיף הצהרה.

מירב ישראלי: אתם אומרים שההצהרה תהיה בשלב הבא, לא בשלב הזה.

הדס פרבר: כן, אבל ההצהרה היא ריקה מתוכן.

מירב ישראלי: אולי נכתוב: שם הנציג שהתאגיד מציע כחבר לוועדה המייעצת לפי סעיף 26, שאינו עלול להימצא במצב של ניגוד עניינים, לרבות פירוט מומחיותו.

הדס פרבר: כן.

מירב ישראלי: בסדר.

ברוך שליט: ישנה בעיה שעומדת לנו עכשיו על הפרק.

ברוך שליט: ישנם גופים, עמותות, שכרגע נמצאים ברשם העמותות, איך אנחנו מתייחסים אליהם כשאנחנו באים להציג את הקמת ההתאחדות לגבי מספר תחומים?

הדס פרבר: אין אף אחד שמוכר כהתאחדות כרגע.

הדס פרבר: מחר כולכם תגישו, ואנחנו נחליט.

ברוך שליט: כיום אין אף גוף, מחר אנחנו רוצים להגיש בקשה ויש לנו בבקשה מספר עמותות שאותן אנחנו רוצים לייצג בנושא הזה, כמו: ספרינטים, ראלי, דראג וכו'.

ברוך שליט: הם כולם בתהליך של רישום ברשת העמותות, מה אני עושה?

מירב ישראלי: אתה מגיש את הבקשה.

מירב ישראלי: האם אתה כבר תאגיד?

ברוך שליט: כן, אני תאגיד.

ברוך שליט: אני תאגיד של שלושים שנה בנושא הספורט - - -

מיכאל מלכיאור: לא כתוב פה בבקשה שאתה צריך לייצג את מרבית העמותות.

מיכאל מלכיאור: כתוב שאתה צריך להוכיח שאתה מייצג את מרבית העוסקים.

מיכאל מלכיאור: לכן, זה לא משנה אם זה פה עמותה שהיא כבר רשומה, או לא רשומה.

ברוך שליט: מרבית העוסקים יושבים בדרך כלל תחת עמותה.

ברוך שליט: אנחנו מחולקים לעמותות מקצועיות.

מירב ישראלי: יכול להיות שתצטרכו להשלים את ההתארגנות.

מיכאל מלכיאור: אותה עמותה בתחום האופנועים אם היא גמרה את התהליך של הרישום או לא - אין לזה משמעות לגבי החוק הזה.

מיכאל מלכיאור: אתה צריך להוכיח שאתה מייצג את מרבית העוסקים הפעילים.

ברוך שליט: איך אתה יכול להוכיח אם הוא לא רשום באיזשהי עמותה?

לירון גולדנברג: תראו בתנאים במסמכים - לא צריך אישור ניהול תקין לדוגמה, כדי לא לעכב היום עמותה שנרשמת, כך שהיא לא תחכה שנתיים ואז רק תגיש אלינו להתאחדות.

לירון גולדנברג: היום היא הולכת ונרשמת ברשם העמותות וזהו.

ברוך שליט: אם היא נרשמת היום, איך היא מסוגלת להציג את מרבית העוסקים בענף?

הדס פרבר: יכול מאוד להיות שהיא לא מסוגלת.

ברוך שליט: אין לך כזה מצב.

מירב ישראלי: ידעו שהחוק אמור להיכנס ב-15 למרץ לתוקף, למה חיכו עד עכשיו כדי לעשות את כל זה?

ברוך שליט: יש לנו מספר עמותות שכרגע הן בתהליך של הרשמה.

ברוך שליט: אני פניתי ללירון ואמרתי לו שאנחנו רוצים להירשם כהתאחדות, ואז כבר אמרו לנו לחזור חזרה למינהל הספורט.

ברוך שליט: החבר'ה האלה שאותם אנחנו כרגע רושמים, אנחנו יודעים לפי איזה גופים הם שייכים.

ברוך שליט: אני יכול גם להצביע על מספר, אבל כל זמן שהם לא רשומים אני לא יכול - - -

מירב ישראלי: למה הם לא יכולים להירשם אצלך באופן ישיר?

ברוך שליט: למה שהם ירשמו אצלי?

ברוך שליט: הם קודם כל נרשמים דרך העמותה.

ברוך שליט: התאחדות זה גוף על שיושב מעל כל הסיפור הזה.

מיכאל מלכיאור: אתה יכול להירשם כמלכ"ר תוך כמה ימים, אין עם זה שום בעיה.

מיכאל מלכיאור: המלכ"ר לא צריך לבוא לרשם העמותות.

מיכאל מלכיאור: אתה יכול להירשם כחברה ללא מטרות רווח, ואין שום בעיה.

מיכאל מלכיאור: אתה תצטרך להוכיח שכל הגופים שנמצאים בתהליכים של הקמה באמת מייצגים, זה הכול.

ברוך שליט: כדי שאני אהיה גוף פעיל אני צריך שיהיו לי אנשים מלמטה.

ברוך שליט: למי הם משלמים כסף?

ברוך שליט: מי מוציא קבלה?

ברוך שליט: אסור לו לעשות שום תהליך.

מירב ישראלי: היום אין עמותות?

לירון גולדנברג: יש המון עמותות.

ברוך שליט: יש היום עמותות שעבדו עד היום כמו קופת כיתה.

מיכאל מלכיאור: העמותות הללו לא יכולות לפעול עד שהן לא מקבלות את ההכרה, אין על זה שום ויכוח פה.

מיכאל מלכיאור: אחרי שאתה תקבל הכרה כהתאחדות אתה יכול לפעול.

מיכאל מלכיאור: עמותות לא יכולות לפעול לפני שמותר להן לפעול.

מירב ישראלי: מי החליט בתוך העמותות האלה שאתה תהיה ההתאחדות שלהן?

ברוך שליט: היתה ישיבה מסודרת עם פרוטוקול, ועם כל הדברים האלה.

ברוך שליט: אני רק באתי ואמרתי שאני לא לייצג אף אחד מהדברים האלה כל זמן שהם לא נרשמים כחוק כעמותה.

מירב ישראלי: כמה תחומים זה אמור לכלול?

ברוך שליט: ארבעה תחומים, בינהם גם השיפוט של כל המרוצים.

מירב ישראלי: כלומר, צפוי שזו תהיה כנראה התאחדות אחת.

מיכאל מלכיאור: גם שיפוט זה תחום?

קריאה: בטח.

ברוך שליט: יש מרשלים.

לירון גולדנברג: כן, אבל יש תנאים להכרה בהתאחדות.

לירון גולדנברג: כתוב: ומייצג את מרבית העוסקים הפעילים בתחום מתחומי הנהיגה הספורטיבית.

שוקי דקל: השיפוט הוא נלווה לענף.

מיכאל מלכיאור: זה חלק מהענף.

שוקי דקל: בכדורגל לדוגמה, שופטים הם לא עמותה נפרדת.

שוקי דקל: הם מאורגנים כארגון.

מיכאל מלכיאור: כן, אבל זה לא תחום אחר.

מירב ישראלי: הוא לא תחום בכדורגל.

ברוך שליט: אבל, זה הגוף היחיד שעושה את הקורסים, מביא את האנשים.

מירב ישראלי: זה עדיין לא הופך אותם לתחום של הנהיגה הספורטיבית.

מיכאל מלכיאור: זה ששופטים פועלים זה טוב.

מיכאל מלכיאור: האם יש עוד הערות?

מיכאל מלכיאור: נציג משטרת ישראל, הכול בסדר?

רוני לוינגר: כן.

מיכאל מלכיאור: אם זה כך, אני רוצה לברך את העוסקים במלאכה.

מיכאל מלכיאור: זוהי היתה דרך ארוכה ומייגעת עד שהגענו עד הלום, אבל הגענו עד הלום.

מירב ישראלי: הסטים הבאים של התקנות צריכים להגיע.

יהודית גידלי: במועד, בבקשה.

מיכאל מלכיאור: אני מקווה שהכול יהיה לברכה לפי הכוונות של העוסקים במלאכה הזאת גם במשרד הספורט, ובמשרדי הממשלה הרלוונטיים, וגם כל המתנדבים.

מיכאל מלכיאור: האם יש התנגדות מחברי הכנסת הנוכחים לקבל את התקנות?

מיכאל מלכיאור: מאחר וזה לא כך, התקנות עברו.

מיכאל מלכיאור: אני מודה לכולכם.